TV2 Nord har ansat Jenifer Laursen som ny FTP-elev. Hun er klar på at fange de gode historier på kamera og viderebringe dem til nordjyderne.

- Lige siden jeg kan huske, har film og dokumentarfilm været den mest indflydelsesrige kilde til læring i mit liv, fortæller Jenifer Laursen, som er i gang med FTP-uddannelsen på film- og tv-produktionsuddannelsen og de kommende fire år vil være elev på TV2 Nord. Jenifer har altid længtes efter det visuelle og det blev hurtigt tydeligt for hende, at denne form for kommunikation ikke blot kunne informere, men også undervise. På den måde begyndte Jenifer allerede som meget ung at interessere sig for tv i alle aspekter, det indebærer. Hun har altid haft store ambitioner - og ikke mindst drømme - indenfor foto- og videoproduktion, hvilket også ledte Jenifer på universitet, hvor hun afsluttede med en kandidatgrad i kognitiv semiotik. Bred vifte af erfaring Jenifer Laursen kommer med en alsidig baggrund fyldt med forskellige kompetencer. Hendes tidligere erfaringer spænder vidt og inkluderer blandt andet medieproduktion og projektudvikling, hvor hun har arbejdet med både forproduktion, produktion og efterproduktion. Igennem hendes forskellige jobs har hun fået mulighed for at fordybe sig i forskellige dele af foto- og videobranchen. Med afsæt i Jenifers naturlige interesse for branchen, samt erfaringen gennem hendes tidligere jobs, blev Jenifer ivrig efter at tage det næste skridt mod produktionsbranchen og søgte derfor ind på film - og tv-produktionsuddannelsen. Jenifers rolle på TV2 Nord På TV2 Nord kommer Jenifer til at fungere som tv-fotograf. I første omgang er hun føl på de tv-hold, der hver dag giver nordjyderne det bedste overblik over de historier, der udspiller sig i vores landsdel. Senere vil hun komme til at stå på egne ben som fotograf på nyhedshold. Desuden vil hun også få chancen som fotograf på større tv-produktioner og få muligheden for at udforske forskellige programformater. Som FTP-elev vil Jenifer sideløbende være i praktik samt passe sit skoleforløb i Viborg. På nuværende tidspunkt er der i alt fem FTP-elever hos TV2 Nord. Udover Jenifer er det Simon Hougaard, Philip Holm Johansen, Sofie Hee og Bertram Bailey.